กรมการค้าภายใน มุ่งมั่นปกป้องสิทธิ์และให้ความเป็นธรรมแก่ผู้บริโภค เน้นย้ำผู้ประกอบการสินค้าออนไลน์ต้องปฏิบัติตามกฎหมายอย่างเคร่งครัด
ร้อยตรี จักรา ยอดมณี รองอธิบดีกรมการค้าภายใน เปิดเผยว่า ปัจจุบันประชาชนนิยมเลือกซื้อสินค้าผ่านช่องทางออนไลน์มากขึ้น ซึ่งต้องให้ความสำคัญกับการรักษาความเป็นธรรมแก่ผู้บริโภค จึงมอบหมายให้เจ้าหน้าที่ที่เกี่ยวข้องเข้าดูแลอย่างใกล้ชิดและดำเนินการตามข้อร้องเรียน  พร้อมทั้งเข้มงวดตรวจสอบเรื่องร้องเรียนเกี่ยวกับการจำหน่ายสินค้าออนไลน์ โดยในปี 2565 (ม.ค. – 25 ก.ค.65) พบมีเรื่องร้องเรียนเกี่ยวกับการจำหน่ายสินค้าออนไลน์จำนวน 837 ราย ซึ่งได้ตรวจสอบแล้ว 623 ราย ปรากฏว่าเป็นการกระทำผิดตามพระราชบัญญัติว่าด้วยราคาสินค้าและบริการ พ.ศ. 2542 ในข้อหาไม่แสดงราคาจำหน่ายสินค้า จำนวน 57 ราย ส่วนใหญ่เป็นการจำหน่ายสินค้าประเภทเสื้อผ้าและรองเท้าแฟชั่น ซึ่งได้ทำการเปรียบเทียบปรับทุกราย อัตราโทษปรับไม่เกิน 10,000 บาท กรณีตรวจสอบไม่พบเจ้าของเพจผู้ถูกร้องเรียน กรมการค้าภายในได้ร่วมกับกองบังคับการปราบปรามการกระทำความผิดเกี่ยวกับการคุ้มครองผู้บริโภค  (บก.ปคบ.) สามารถส่งข้อมูลเพจที่ถูกร้องเรียนและเข้าข่ายกระทำผิดกฎหมายให้เจ้าหน้าที่ตำรวจ ทำการสืบสวนตรวจสอบหาตัวผู้กระทำความผิดมาดำเนินคดีตามกฎหมาย รวมทั้งได้ร่วมกับ Meta Platform, Inc. ซึ่งเป็นผู้ให้บริการออนไลน์ช่องทาง Facebook และ Instagram  เพื่อส่งข้อมูลโพสต์จำหน่ายสินค้าผ่าน Facebook ที่เข้าข่ายกระทำผิดกฎหมายให้ดำเนินการ ปิดกั้นเนื้อหาโพสต์ดังกล่าวและจะไม่สามารถเปิดดูโพสต์นั้นในประเทศไทยได้อีกต่อไปรองอธิบดีกรมการค้าภายใน เน้นย้ำกับผู้ประกอบการจำหน่ายสินค้าช่องทางออนไลน์ ต้องปฏิบัติตามกฎหมาย หากฝ่าฝืนจะตรวจสอบและดำเนินคดีตามกฎหมายอย่างเคร่งครัด หากประชาชนพบเห็นการจำหน่ายสินค้าออนไลน์โดยไม่แสดงราคาจำหน่าย หรือจำหน่ายราคาสูงเกินสมควร สามารถแจ้งสายด่วนกรมการค้าภายใน 1569 หรือเว็บไซต์ www.dit.go.th